**Εφαρμογή CovScan Cyprus**

# **Τι είναι το CovScan Cyprus;**

Το **CovScan Cyprus** είναι μια εφαρμογή για έξυπνες συσκευές (κινητά τηλέφωνα, Tablets). Σκοπός της εφαρμογής είναι ο ηλεκτρονικός έλεγχος εγκυρότητας του Ευρωπαϊκού Ψηφιακού Πιστοποιητικού COVID.

# **Πως μπορώ να κατεβάσω την εφαρμογή;**

Το **CovScan Cyprus** είναι άμεσα διαθέσιμο για συσκευές με λειτουργικό σύστημα Android και μπορείτε να κατεβάσετε την εφαρμογή μέσω Google Play, στην ιστοσελίδα <https://play.google.com/>. Η εφαρμογή λειτουργεί με εκδόσεις νεότερες από Android 8.1.

# **Ποια είναι η χρήση της εφαρμογής CovScan Cyprus;**

Η εφαρμογή **CovScan Cyprus** επιτρέπει στους χρήστες να ελέγχουν το Ευρωπαϊκό Ψηφιακό Πιστοποιητικό COVID μέσω του κινητού τους τηλέφωνο ή άλλης έξυπνης συσκευής. Σαρώνοντας τον κωδικό QR που αναγράφεται στο πιστοποιητικό σας σε έντυπη ή ηλεκτρονική μορφή, η εφαρμογή CovScan Cyprus θα σας επιστρέψει το αποτέλεσμα ελέγχου.

Αν το αποτέλεσμα ελέγχου είναι Πράσινο, τότε το πιστοποιητικό είναι «Έγκυρο» και ανταποκρίνεται στον εμβολιασμό ή τη νόσηση του πολίτη.

Αν το αποτέλεσμα της σάρωσης είναι Κίτρινο, τότε το πιστοποιητικό είναι «Έγκυρο» και ανταποκρίνεται σε αρνητικό αποτέλεσμα εργαστηριακής Εξέτασης (RT-PCR ή antigen rapid test).

Αν το αποτέλεσμα της σάρωσης είναι Κόκκινο, τότε το πιστοποιητικό είναι «Μη έγκυρο».

1. **Ποια η διαδικασία σε περίπτωση που το πιστοποιητικό σας αναγνωριστεί λανθασμένα από την εφαρμογή CovScan Cyprus ως μη έγκυρο;**

Σε αυτή την περίπτωση, θα πρέπει να εκδώσετε εκ νέου το πιστοποιητικό σας μέσω της πλατφόρμας <https://www.eudcc.gov.cy/>, και να βεβαιωθείτε ότι τα στοιχεία σας είναι ορθά.

# **Τι ισχύει στην Κύπρο για την εγκυρότητα του Ευρωπαϊκού Ψηφιακού Πιστοποιητικού COVID;**

Η διάρκεια ισχύος του πιστοποιητικού εξαρτάται από επιστημονικά δεδομένα και θα καθορίζεται από τις αρμόδιες αρχές σύμφωνα με τις εθνικές πολιτικές της κάθε χώρας. Όσον αφορά στην Κύπρο:

* Το πιστοποιητικό εμβολιασμού έχει ισχύ 1 χρόνο από την ημερομηνία της πρώτης δόσης.
* Το πιστοποιητικό νόσησης έχει ισχύ 6 μήνες από την ημερομηνία δειγματοληψίας του πρώτου θετικού αποτελέσματος.
* Το πιστοποιητικό εργαστηριακής εξέτασης COVID-19 με μοριακή μεθοδολογία (RT-PCR) και η εργαστηριακή εξέταση COVID-19 με μέθοδο ταχείας ανίχνευσης αντιγόνου (antigen rapid test) έχουν ισχύ 72 ώρες από την ώρα δειγματοληψίας.

# **Ποια η διαδικασία έκδοσης του Ευρωπαϊκού Ψηφιακού Πιστοποιητικού COVID;**

Στην πλατφόρμα <https://www.eudcc.gov.cy/>, μπορείτε να βρείτε τον σχετικό Οδηγό Χρήσης, που επεξηγεί με λεπτομέρεια τη διαδικασία έκδοσης του Ευρωπαϊκού Ψηφιακού Πιστοποιητικού COVID.

# **Σε περίπτωση προβλήματος που αφορά την έκδοση του πιστοποιητικού, πού μπορώ να απευθυνθώ;**

Για οποιοδήποτε πρόβλημα μπορείτε να επικοινωνήσετε με το Κέντρο Εξυπηρέτησης για θέματα COVID-19 μέσω ηλεκτρονικού ταχυδρομείου *info@eudcc.gov.cy* ή στο τηλέφωνο 1474 για κυπριακούς αριθμούς και στο +357 22285757 για ξένους αριθμούς και κλήσεις από το εξωτερικό.